‘Moordenaars’ deur gekaapte motor opgespoorFoto: SAPD/Facebook ŉ Gekaapte motor het daartoe gelei dat twee vermeende moordenaars vandeesweek vasgetrek is. Kapt. Nqobile Gwala, woordvoerder van die polisie, het gesê vier verdagtes het Saterdag ŉ man in sy huis in Chearsleyweg in Westville, KwaZulu-Natal, oorval. ŉ Skietgeveg het tussen die man en die verdagtes ontstaan en die man is doodgeskiet. Een van die verdagtes is gewond, maar het saam met sy makkers van die toneel gevlug. Volgens Gwala het die verdagtes hul gewonde medepligtige na ŉ hospitaal geneem voordat hulle ŉ motor in die Hillcrest-gebied gekaap het. “Die polisie het die opsporingstelsel op die voertuig gebruik om die voertuig op te spoor en die drie verdagtes is Maandag in hegtenis geneem,” het Gwala gesê. “Die vierde verdagte is in die hospitaal opgespoor en is nou onder polisiebewaking. Hy is van moord en huisbraak aangekla, terwyl ŉ bykomende aanklag van motorkaping teen die ander drie verdagtes aanhangig gemaak is.” Gwala het gesê twee van die verdagtes is intussen vrygelaat weens ŉ tekort aan bewyse. Nhlakanipho Ndlovu (25) het Woensdag vlugtig in die Pinetown-landdroshof verskyn, terwyl die ander verdagte sal verskyn sodra hy uit die hospitaal ontslaan word. Ndlovu bly in aanhouding.